SCBปิดระบบเอทีเอ็ม 6 ชม.ช่วง8-9ส.ค.
ไทยพาณิชย์ ปิดพัฒนาระบบ ATM ชั่วคราวตั้งแต่ 23.00น.วันที่ 8 ส.ค. ถึง 05.00 น.วันที่ 9 ส.ค. เพื่อเพิ่มประสิทธิภาพ
22 ก.ค. 2558

ไทยพาณิชย์ ปิดพัฒนาระบบ ATM ชั่วคราวตั้งแต่ 23.00น.วันที่ 8 ส.ค. ถึง 05.00 น.วันที่ 9 ส.ค. เพื่อเพิ่มประสิทธิภาพ
เมื่อวันที่ 22 ก.ค. ธนาคารไทยพาณิชย์ แจ้งว่า ธนาคารจะปิดระบบ ATM ชั่วคราวทั่วประเทศ ในวันเสาร์ที่ 8 ส.ค. 2558 ตั้งแต่เวลา 23.00 น. ถึง เวลา 05.00 น. ของวันอาทิตย์ที่ 9ส.ค. 2558 เพื่อพัฒนาระบบ และเพิ่มความปลอดภัยในการทำธุรกรรมผ่านเครื่อง ATM ด้วยความมุ่งมั่นที่ต้องการมอบบริการที่ดีที่สุด ให้กับลูกค้า
ทั้งนี้ การปิดระบบ ATM ดังกล่าว จะส่งผลให้ลูกค้าไม่สามารถใช้บริการบัตร ATM บัตรเดบิต บัตรเครดิต และบัตรทุกประเภทผ่านเครื่อง ATM ของธนาคารไทยพาณิชย์ทุกแห่ง และไม่สามารถนำบัตรของไทยพาณิชย์ไปใช้บริการที่เครื่อง ATM ต่างธนาคารได้
อย่างไรก็ตาม ลูกค้าผู้ถือบัตรเครดิตยังสามารถชำระค่าสินค้าและบริการที่เครื่องรูดบัตร ณ ร้านค้าได้ตามปกติ สำหรับบริการ Internet Banking (SCB Easy Net) Mobile Banking (SCB Easy App) และ UP2MEลูกค้าสามารถทำธุรกรรมโอนเงินไปยังบัญชีภายในธนาคารไทยพาณิชย์ได้ตามปกติ แต่โอนไปต่างธนาคารไม่ได้
ธนาคาร ขอความกรุณาลูกค้าวางแผนการทำธุรกรรมล่วงหน้า โดยหลีกเลี่ยงช่วงเวลาที่มีการปิดระบบ และธนาคารต้องขออภัยในความไม่สะดวกครั้งนี้ สอบถามรายละเอียดเพิ่มเติมได้ที่ศูนย์บริการลูกค้า ธนาคารไทยพาณิชย์ โทร.0-2777-7777